
Către

BIROUL PERMANENT AL CAMEREI DEPUTAŢILOR

Vă înaintăm, alăturat, raportul înlocuitor asupra asupra cererii de reexaminare a Legii privind aprobarea Ordonanței de urgență a Guvernului nr.26/2013 pentru modificarea și completarea Ordonanței Guvernului nr.63/2001 privind înființarea Inspectoratului de Stat în Construcții-I.S.C., trimisă comisiei în vederea reexaminării şi depunerii unui nou raport, cu adresa nr.PL.x156/2013 din 17 septembrie 2013.
PREŞEDINTE,

MARIN ALMĂJANU
Comisia pentru administraţie publică, amenajarea teritoriului şi echilibru ecologic

Telefon: 021.414.1125, 021.414.1126; Fax: 021.314.69.34; e-mail: cp06@cdep.ro

R A P O R T      Î N L O C U I T O R
asupra cererii de reexaminare a Legii privind aprobarea Ordonanței de urgență a Guvernului nr.26/2013 pentru modificarea și completarea Ordonanței Guvernului nr.63/2001 privind înființarea Inspectoratului de Stat în Construcții-I.S.C.

În conformitate cu prevederile art.137 alin.(2) din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată spre reexaminare cu Legea privind aprobarea Ordonanței de urgență a Guvernului nr.26/2013 pentru modificarea și completarea Ordonanței Guvernului nr.63/2001 privind înființarea Inspectoratului de Stat în Construcții-I.S.C.,  trimisă cu adresa nr. PL.x 156/2013 din 17 septembrie 2013. 

Această lege, adoptată de Parlametul României, cu respectarea prevederilor art.75 şi ale art.76 alin.(2) din Constituţia României, republicată, a fost transmisă spre promulgare Preşedintelui României la data de 27 iunie 2013.

În temeiul articolului 77 alineatul (2) din Constituia României, republicată, Preşedintele României a formulat o cerere de reexaminare din următoarele motive:

La Art. I pct. 3 din Ordonanța de urgență a Guvernului nr.26/2013 se stabilește că personalul Inspectoratului de Stat in Construcții - I.S.C. are calitatea de funcționar public, cu excepția personalului care exercită activități de secretariat, administrative, de protocol și de deservire. Totodata, prin Art. III al Ordonanței menționate, se prevede că transformarea posturilor personalului contractual, încadrat în structura organizatorică a Inspectoratului de Stat in Construcții, în funcții publice se face in conformitate cu prevederile Legii nr.188/1999 privind Statutul functionarilor publici.

Potrivit acestei Legi-cadru privind Statutul funcționarilor publici, ocuparea funcțiilor publice se face numai prin promovare, transfer, redistribuire, recrutare sau alte modalități prevăzute expres de această lege, însa în urma promovării unui concurs sau examen, după caz, Legea nr.188/1999 face mențiune despre transformarea posturilor funcției publice doar în cazul promovării funcționarului public (art.64 alin.(2)) și în cazul în care se solicită transformarea unei funcții publice vacante intr-o funcție publică cu o altă denumire sau intr-o funcție publică de nivel inferior ori superior (art.107 alin.(2) lit. b)).

În acest context, transformarea posturilor personalului contractual dintr-o institute publică în funcții publice nu este o modalitate prevăzută în Legea-cadru privind Statutul funcționarilor publici întrucat aceasta stabilește expres și limitativ modalitățile de recrutare și numire in funcție a funcționarilor publici.

Astfel, reglementarea impusă de Ordonanța de urgență a Guvemului nr.26/2013 nu prevede nicio condiție cu privire la recrutare sau promovare prin examen sau concurs, după caz, pentru personalul contractual încadrat la I.S.C., atunci când acesta își schimbă statutul în funcționari publici. Astfel, se solicită ca actul normativ transmis spre promulgare să prevadă expres trimiterea la regulile prevăzute pentru ocuparea și numirea funcționarilor publici așa cum sunt ele consacrate prin Legea nr.188/1999.

Senatul, în calitate de primă Cameră sesizată, a respins cererea de reexaminare trimisă de Preşedintele României şi a adoptat Legea privind aprobarea Ordonanței de urgență a Guvernului nr.26/2013 pentru modificarea și completarea Ordonanței Guvernului nr.63/2001 privind înființarea Inspectoratului de Stat în Construcții-I.S.C. în ședința din 9 septembrie 2013 cu respectarea prevederilor art.76 alin.(2) din Constituția României, republicată.
Conform art.137 alin.(3) din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a întocmit raportul nr.4c-6/353/23.09.2013 de respingere a cererii de reexaminare trimisă de Preşedintele României şi adoptare a Legii privind aprobarea Ordonanței de urgență a Guvernului nr.26/2013 pentru modificarea și completarea Ordonanței Guvernului nr.63/2001 privind înființarea Inspectoratului de Stat în Construcții-I.S.C., care a fost transmis membrilor Camerei Deputaţilor, în vederea depunerii de amendamente.

În conformitate cu art.61 și art.137 alin.(3) din Regulamentul Camerei Deputaților, republicat, Comisia a luat în dezbatere raportul inițial, cererea de reexaminare, precum și legea adoptată de Senat în ședința din data de 25 septembrie 2013.

La lucrările comisiei au fost prezenţi 30 deputaţi din totalul de 33 membri.

În urma dezbaterilor și a opiniilor exprimate, membrii Comisiei au hotărât cu majoritate de voturi (1 abtinere), întocmirea raportului înlocuitor de respingere a cererii de reexaminare trimisă de Preşedintele României şi propun Plenului Camerei Deputaţilor adoptarea Legii privind aprobarea Ordonanței de urgență a Guvernului nr.26/2013 pentru modificarea și completarea Ordonanței Guvernului nr.63/2001 privind înființarea Inspectoratului de Stat în Construcții-I.S.C. în forma adoptată de Senat, din următoarele considerente:

Până la intrarea în vigoare a Ordonanţei de urgenţă a Guvernului nr.26/2013, în cadrul acestei instituţii, îşi desfăşura activitatea numai personal contractual, deşi atribuţiile îndeplinite de acesta implicau exercitarea prerogativelor de putere publică, astfel cum acestea sunt definite de art.2 alin.(1) şi (3) din Legea nr.188/1999, a devenit imperios necesară modificarea prevederilor legale ale Ordonanţei Guvernului nr.63/2001, astfel încât I.S.C. să poată stabili funcţii publice în conformitate cu prevederile Legii nr.188/1999.

Conform prevederilor art.56 lit.e) din Legea nr. 188/1999, republicată, cu modificările şi completările ulterioare, ocuparea funcţiilor publice se face prin ”alte modalităţi prevăzute expres de prezenta lege.”


Prin urmare, având în vedere prevederile art.56 lit.e), considerăm că art.111 din Legea nr.188/1999 reprezintă o modalitate expres prevăzută de lege pentru ocuparea unei funcţii publice. 


Stabilirea funcţiilor publice se face în condiţiile expres prevăzute de art.107 din Legea nr. 188/1999. 


De asemenea, în situaţia de excepţie în care se constată că posturile contractuale stabilite şi avizate ca funcţii publice sunt ocupate, în mod corespunzător prin aplicarea prevederilor art. 56 lit. e) coroborat cu art. 111 din Legea nr. 188/1999, personalul contractual încadrat în baza unui contract individual de muncă pe durată nedeterminată va fi numit în funcţii publice de execuţie, sub rezerva faptului că orice persoană trebuie să îndeplinească condiţiile generale prevăzute de lege pentru ocuparea unei funcţii publice, precum şi condiţiile de studii şi de vechime în specialitate cerute de lege şi nu în conformitate cu prevederile art.64 alin. (2) din aceeaşi lege, cum a fost încadrat în Cererea de reexaminare a Legii privind aprobarea Ordonanţei de urgenţă a Guvernului nr. 26/2013.


Totodată, în cazul funcţiilor publice vacante, a funcţiilor publice de conducere şi a funcţiilor publice corespunzătoare categoriei înalţilor funcţionari publici, acestea vor fi ocupate prin modalităţile prevăzute de lege (concurs, promovare, transfer în corpul funcţionarilor publici) şi nu prin numire directă.

	PREŞEDINTE,
	SECRETAR,

	MARIN ALMĂJANU
	ION MARCEL CIOLACU


Consilier, Roxana Feraru

